ตูน บอดี้สแลม ป่วยเป็นไข้หวัด ทีมงานไลฟ์สด ประกาศพักอีก 1 วัน
โฆษกไก่อู โต้เก็บภาษี เงินบริจาค ที่ช่วย11รพ.,,ตูน บอดี้สแลม, ป่วยเป็นไข้หวัด ทีมงานไลฟ์สดประกาศหยุดต่ออีก 1 วัน หายดีเมื่อไหร่พร้อมกลับมาวิ่งต่อทันที ขณะที่ชาว จ.ชัยนาท ออกมาช่วยอุดหนุนเสื้อก้าวคนละก้าวคึกคัก และเตรียมรอส่งฮีโร่วิ่งจากชัยนาทเข้าสู่ จ.นครสวรรค์ ล่าสุดยอดเงินบริจาคทะลุกว่า 717 ล้านบาทแล้ว ด้าน สรรเสริญ แก้วกำเนิด โต้ข่าวรัฐบาลเก็บภาษีเงินบริจาคโครงการไปปรับปรุงโรงพัก ยันไม่เป็นความจริงและไม่เคยมีนโยบายเช่นนี้ มีแต่สนับสนุน ตูน และทีมงานทำให้สำเร็จ,ประชาชนยังเฝ้าติดตามความเคลื่อนไหวโครงการ ก้าวคนละก้าว เพื่อ 11 โรงพยาบาลทั่วประเทศ ของ ตูน บอดี้สแลม หรือนายอาทิวราห์ คงมาลัย นักร้องขวัญใจมหาชนที่นำทีมวิ่งการกุศลเพื่อหาเงินช่วยโรงพยาบาลจากจุดสตาร์ตวันที่ 1 พ.ย.ที่ผ่านมา บริเวณสุดเขตแดนใต้ อ.เบตง จ.ยะลา สู่เส้นชัยเหนือสุดแดนสยาม อ.แม่สาย อ.เชียงราย ระยะทาง 2,191 กม. ใช้เวลา 55 วัน ตั้งเป้าเงินบริจาค 700 ล้านบาท ล่าสุดวันที่ 9 ธ.ค. ตูนและทีมงานวิ่งถึง จ.ชัยนาท และมียอดเงินบริจาค 703 ล้านบาท ทะลุเกินเป้าไปแล้ว,ต่อมาวันที่ 10 ธ.ค.นายอาทิวราห์ คงมาลัย หรือ ตูน บอดี้สแลม พร้อมทีมงานหยุดวิ่ง 1 วัน เพื่อพักร่างกายที่มีอาการล้า ขณะที่ทีมงานบางส่วนได้เปิดขายเสื้อยืด ก้าวคนละก้าว ราคาตัวละ 350 บาท บริเวณหน้าโรงแรมนำชัย อ.เมืองชัยนาท ตั้งแต่เวลา 16.00-20.00 น. มีประชาชนชาวชัยนาท และใกล้เคียงที่ทราบข่าวมาซื้อกันอย่างคึกคัก ซึ่งทีมงานนำเสื้อมาเพียง 600 ตัวเท่านั้น บางคนนอกจากซื้อเป็นของตัวเองแล้วยังซื้อเผื่อไปฝากคนในครอบครัวด้วย,นายกิตติ เสาวรส อายุ 72 ปี ชาว จ.ชัยนาท เปิดเผยว่า ได้ให้หลานติดตามข่าวจากเพจ ก้าว ทราบว่ามีการขายเสื้อ จึงรีบขี่จักรยานยนต์มาซื้อเสื้อเพื่อช่วยเหลือตูนที่เปรียบเสมือนฮีโร่ของชาวไทยทุกคน เป็นคนจิตใจดีทำเพื่อส่วนรวมมากกว่าส่วนตน มีอะไรที่พอช่วยได้ก็จะช่วยอย่างเต็มที่ แม้ตนจะไปวิ่งด้วยไม่ไหวก็ขอซื้อเสื้อไปฝากหลานๆ 3 ตัว ช่วยในส่วนที่ช่วยได้ก็พอ ไปวิ่งด้วยคงเกะกะเปล่าๆ แม้ว่าวันนี้ตูนหยุดวิ่ง แต่ชาวชัยนาทจะไม่หยุดก้าวที่จะช่วยตูนก้าวต่อไปถึงจุดหมายอย่างมั่นคง,ต่อมาเวลา 19.40 น. ตูนไลฟ์สดผ่านเฟซบุ๊ก ก้าว ระบุยอดเงินบริจาคในขณะนี้อยู่ที่ 717 ล้านบาท โดยต้องการให้ทุกคนมองปัญหาทางด้านสาธารณสุขของไทยและช่วยกันเพียงแค่คนละ 10 บาทจนได้ยอด 700 ล้านบาทแล้ว ขณะที่ทีมงานไลฟ์สดกล่าวว่า การบริจาคให้แต่ละโรงพยาบาลยังไม่อาจระบุได้ว่าจะได้รับจำนวนเท่าไร แต่เชื่อว่าโรงพยาบาลจะนำเงินไปพัฒนาศักยภาพของโรงพยาบาลได้ตรงตามเป้าหมายที่โรงพยาบาลต้องการและนำเงินจำนวนนี้ไปใช้กับผู้ป่วยอย่างคุ้มค่าแน่นอน ส่วนวันที่ 11 ธ.ค.ตูนหยุดวิ่งอีก 1 วัน เพราะป่วยเป็นไข้หวัด หลังพักรักษาตัวดีขึ้นจะกลับมาวิ่งอีกครั้งหนึ่ง,วันเดียวกัน นางมนัญญา ไทยเศรษฐ์ นายกเทศมนตรีเทศบาลเมืองอุทัยธานี ร่วมกับส่วนราชการพ่อค้าและประชาชน จ.อุทัยธานี ระดมเงินบริจาคสมทบ โครงการ ก้าวคนละก้าว ของ ตูน บอดี้สแลม ตั้งแต่บริเวณตลาดสดเทศบาลเมืองอุทัยธานี และตลาดนัดสวน 200 ปี มีประชาชนร่วมบริจาคกันคึกคัก โดยช่วงเช้ามืดวันที่ 11 ธ.ค.นายกเทศมนตรีเทศบาลเมืองอุทัยธานี จะนำชาวอุทัยธานี ไปดักรอตูนและทีมงานที่ปั๊มน้ำมันเอสโซ่เก่า สามแยกพยุหะคีรี ต.ท่าน้ำอ้อย อ.พยุหะคีรี จ.นครสวรรค์ เพื่อมอบเงินสมทบโครงการ เนื่องจากทีมงานก้าวคนละก้าวไม่ผ่าน จ.อุทัยธานี,ด้าน พล.ท.สรรเสริญ แก้วกำเนิด โฆษกประจำ สำนักนายกรัฐมนตรี เปิดเผยกรณีมีการแชร์ข้อมูลสื่อออนไลน์ว่า รัฐบาลจะเก็บภาษีจากเงินที่ได้รับบริจาคทั้งหมดในโครงการ ก้าวคนละก้าว ในอัตราร้อยละ 7 และนำไปปรับปรุงสถานีตำรวจในประเทศไทยว่า ไม่เป็นความจริง ไม่แน่ใจว่าผู้ที่สร้างข่าวนี้ขึ้นมาต้องการอะไรแต่เชื่อว่าเป็นการกระทำของผู้ไม่หวังดี เพราะที่ผ่านมารัฐบาลไม่เคยมีนโยบายในลักษณะเช่นนี้ มีแต่สนับสนุน ตูน บอดี้สแลม และทีมงานทำโครงการที่ตั้งใจให้สำเร็จ ทั้งการมอบกำลังใจและสมทบเงินบริจาคด้วย,ยังมีกระแสข่าวด้วยว่า นายกรัฐมนตรีร่วม บริจาคเงินสมทบโครงการ 20 บาทนั้นก็ไม่เป็นความจริง ส่วนจะบริจาคเป็นจำนวนเงินเท่าใด นายกฯไม่ต้องการให้สังคมนำไปเป็นประเด็นถกเถียงกัน เพราะการบริจาคเป็นเรื่องของจิตใจและความรู้สึกของแต่ละคน ขอให้ประชาชนติดตามข่าวสารอย่างมีวิจารณญาณ ไม่หลงเชื่อข่าวสารที่ถูกบิดเบือนโดยง่ายหรือแชร์ส่งต่อให้เกิดความเข้าใจผิดในสังคม และขอเตือนผู้ที่สร้างข่าวเท็จและนำไปเผยแพร่บนสื่อออนไลน์ รวมทั้งผู้ส่งต่อกันโดยรู้เท่าไม่ถึงการณ์ว่าให้หยุดการกระทำ เจ้าหน้าที่จะติดตามสืบหาต้นตอของผู้กระทำผิด เพื่อดำเนินคดีตามกฎหมายอย่างเด็ดขาด โฆษกประจำสำนักนายกรัฐมนตรีกล่าว
ตูน บอดี้สแลม ป่วยเป็นไข้หวัด ทีมงานไลฟ์สดประกาศหยุดต่ออีก 1 วัน หายดีเมื่อไหร่พร้อมกลับมาวิ่งต่อทันที ขณะที่ชาว จ.ชัยนาท ออกมาช่วยอุดหนุนเสื้อก้าวคนละก้าวคึกคัก และเตรียมรอส่งฮีโร่วิ่งจากชัยนาทเข้าสู่ จ.นครสวรรค์
ข่าวหน้า 1,ตูน บอดี้สแลม,ก้าวคนละก้าว,ตูน บอดี้สแลม วิ่ง,อาทิวราห์ คงมาลัย,ข่าวทั่วไป